**УПУТСТВО ЗА СТУДЕНТЕ КОЈИ ПОДНОСЕ ПРИЈАВУ ЗА ИЗРАДУ И ОДБРАНУ ЗАВРШНОГ РАДА**

Редослед и начин извођења, пратећа документација и одговорност учесника у процесу пријаве, израде и одбране завршних радова на првом и другом степену студија дефинисани су у оквиру Система менаџмента квалитетом у Поступку пријаве, израде и одбране завршних радова на првом и другом степену студија (Q2.НА.04).

Активности које се односе на студента укључују следеће:

1.Студент подноси Захтев за завршни рад путем студентског веб-сервиса или путем мобилне апликације мСтудент.

2. Након прихватања Захтева од стране изабраног ментора, студент се јавља ментору ради издавања Задатка за завршни рад (образац Q2.НА.04-03).

3. Студент је обавезан да у свој завршни рад укоричи обрасце: Кључну документацијску информацију (образац Q2.НА.04-05) и Задатак за завршни рад (образац Q2.НА.04-03), које добија од ментора.

4. Завршни рад студент израђује самостално, у складу са издатим задатком и уз консултације са ментором.

Време предвиђено за израду завршног рада је највише 12 месеци од дана пријаве. У случају прекорачења рока студент је дужан да поднесе нови захтев и цео поступак се понавља.

Завршни радови на Факултету техничких наука пишу се на српском језику, ћириличким писмом (екавицом или ијекавицом, као равноправним изговорима српског књижевног језика).

5. По завршетку израде студент подноси ментору текст завршног рада на коначну проверу.

- До одбране завршног рада студенти **мастер академских студија**, су обавезни да објаве најмање један научни или стручни рад на домаћој или међународној конференцији или у домаћем часопису.Рад може бити прихваћен за објављивање и у Зборнику радова Факултета техничких наука, који се објављује у штампаном и у електронском облику на сајту Факултета.

Објављени рад, односно, рад за Зборник студент доставља ментору који га даље прослеђује на верификацију. Детаље о прихваћеном раду уноси, проверава и потврђује верификатор студентских радова.

- Завршни рад на **мастер струковним студијама** је пројекат у којем се решава практични проблем из привредног или јавног сектора, који је прихваћен од стране те институције.

- Пре одбране завршног рада мастер струковних студија, студент мора имати потписану Потврду за мастер струковне студије (oбразац Q2.НА.04-06), од стране привредног субјекта и ментора, да је у свом завршном раду обрадио реалан проблем и да је решење тог проблема применљиво у пракси. Потписану потврду студент доставља у Студентску службу.

6. Након предаје завршног рада, ментор, путем наставничког веб-сервиса, уз сагласност руководиоца студијског програма именује чланове комисије и заказује јавну одбрану завршног рада (датум, време и место одбране).Такође, обавештава чланове комисије о заказаној одбрани.

7. Након што добије сагласност ментора, студент лично доставља примерке текста завршног рада члановима комисије на читање, у штампаној или електронској форми (у пдф-формату), у договору са ментором.

8. Након што су чланови комисије сагласни, студент врши техничку обраду и

повезивање коначне верзије завршног рада.

Завршни рад, иза корица - Насловне стране (образац Q2.НА.04-04) мора да садржи обрасце: Кључну документацијску информацију и Задатак за завршни рад на којима ментор својим потписом оверава да је одобрио рад.

9. Пре одбране, студент је дужан да лично достави укоричене/штампане примерке одобреног завршног рада члановима комисије, као и у електронској форми (пдф-формату) у договору са ментором.

10. Ток јавне одбране одређен је Протоколом за јавну одбрану завршних радова (образац Q2.НА.04-07).

11. Након завршене одбране, студент предаје примерак завршног рада у електронској форми (у пдф-формату) и тврдо укоричен завршни рад, потписан од стране ментора, у Библиотеку Факултета. Том приликом, студент је дужан да попуни Статистички лист о завршеним академским или струковним студијама на високошколским институцијама (ШВ- 50 образац).

- Сви обрасци који прате Поступак пријаве, израде и одбране завршних радова на првом и другом степену студија су у прилогу, а доступни су за преузимање и путем наставничког веб-сервиса или у Студентској служби.